b'\n_START_ARTICLE_\nAnton Rojina\n_START_SECTION_\n\xc5\xbdivljenje\n_START_PARAGRAPH_\nAnton Rojina se je rodil 24. maja 1877 v Zgornji \xc5\xa0i\xc5\xa1ki pri Ljubljani. Njegov o\xc4\x8de Ivan je bil mali posestnik in tesar. Anton se je po kon\xc4\x8dani osnovni \xc5\xa1oli v Ljubljani izu\xc4\x8dil mizarstva, nato pa  se je odpravil v tujino, kjer je od 1894 do 1906 razen v \xc4\x8dasu slu\xc5\xbeenja 3-letnega voja\xc5\xa1kega roka, delal kot mizarski pomo\xc4\x8dnik. Delal je v Avstriji, \xc5\xa0vici, Franciji in v Londonu, kjer je 6 let delal pri svetovno znanih mizarskih podjetjih._NEWLINE_Po vrnitvi iz tujine je v Ljubljani odprl mizarsko delavnico, ki jo je 1909 raz\xc5\xa1iril v stavbno in pohi\xc5\xa1tveno podjetje. Razvoj podjetja je prekinila prva svetovna vojna, saj je bil Rojina mobiliziran. Po koncu vojne in vrnitvi iz vojske je skupaj s partnerjem  prevzel tovarno pohi\xc5\xa1tva, ter 1937 odkupil partnerjev dele\xc5\xbe. Podjetje je raz\xc5\xa1iril tako, da je tik pred izbruhom druge svetovne vojne zaposlovalo okrog 100 delavcev. Delalo je opremo za stavbe v vseh ve\xc4\x8djih jugoslovanskih  mestih in postalo znano tudi v tujini. Rojina si je vseskozi prizadeval za razvoj svojega podjetja, hkrati pa se je vestno udele\xc5\xbeeval stanovskega, gospodarskega in politi\xc4\x8dnega \xc5\xbeivljenja ter pri tem pokazal izredne organizacijske sposobnosti._NEWLINE_Bil je \xc4\x8dlan prvega odbora Dru\xc5\xa1tva rokodelskih mojstrov, odbornik Trgovsko-obrtne zadruge in Zveze industrialcev, dolga leta svetnik v industrijskem odseku Zbornice TOI, \xc4\x8dlan prizivne dav\xc4\x8dne komisije in podpredsednik ljubljanske Mestne hranilnice._NEWLINE_Bil je \xc4\x8dlan SLS in  med letoma 1909\xe2\x80\x9310 \xc4\x8dlan regentskega sveta ljubljanske ob\xc4\x8dine, 1909 strankin kandidat Ljubljane za de\xc5\xbeelni zbor, 1928 oblastni poslanec za Ljubljano. Isto leto je postal tudi \xc4\x8dlan tajni\xc5\xa1tva SLS. 14. avgusta 1935 je bil med prvaki nekdanje SLS, ki so podpisali prijavo za pristop k JRZ. V JRZ ni opravljal pomembnej\xc5\xa1ih funkcij. Po koncu druge svetovne vojne in vzpostavitvi nove oblasti je prenehal z delom. Umrl je 15. novembra 1958 v Ljubljani.'